Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 25.9. 2012

 

S p r á v a

z kontroly  hospodárenia rozpočtovej organizácie
 Základná škola s materskými školami Česká 10
___________________________________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
miestny kontrolór	                                                     posúdenia

Na rokovanie prizvať :
------------------------------
Mgr. Ivetu Kopáskovú

                     

September   2012

	

Návrh uznesenia	

Miestne zastupiteľstvo  

schvaľuje  

Správu  z kontroly  hospodárenia rozpočtovej organizácie Základná škola s materskými  školami, Česká 10

a/  s pripomienkami

b/  bez pripomienok

Dôvodová správa

Miestny kontrolór mestskej časti Bratislava Nové Mesto s pracovníkmi útvaru kontroly, vykonal na základe plánu kontrolnej činnosti útvaru miestneho kontrolóra  MČ B-NM na I.  polrok  2012, schváleného uznesením MZ MČ B-NM č. 8/04 dňa 13.12.2011 a v súlade so Zásadami kontrolnej činnosti samosprávy MČ B-NM, kontrolu hospodárenia rozpočtovej organizácie Základná škola s materskými školami na Českej  ul. č. 10. 

Cieľom kontroly bolo preveriť finančné hospodárenie kontrolovanej organizácie za roky 2010 a 2011 so zameraním na príjmovú a výdavkovú časť rozpočtu, ako aj preverenie aktualizácie vnútorných noriem súvisiacich s výkonom kontroly a ich dodržiavanie. 

S p r á v a 
z kontroly  hospodárenia rozpočtovej organizácie
 Základná škola s materskou školou, Česká 10
_________________________________________________________________

	Miestny kontrolór mestskej časti Bratislava - Nové Mesto s pracovníkmi útvaru kontroly vykonal na základe plánu kontrolnej činnosti útvaru miestneho kontrolóra MČ B-NM na I. polrok 2012, schváleného uznesením MZ MČ B-NM č. 8/04 dňa 13.12.2011 a v súlade so Zásadami kontrolnej činnosti samosprávy MČ B-NM, kontrolu hospodárenia rozpočtovej organizácie Základná škola s materskými  školami na Českej  ul. č. 10. 
	Cieľom kontroly bolo preveriť finančné hospodárenie kontrolovanej organizácie za roky 2010 a 2011 so zameraním na príjmovú a výdavkovú časť rozpočtu, ako aj preverenie aktualizácie vnútorných noriem súvisiacich s výkonom kontroly a ich dodržiavanie. 

Program kontroly bol zameraný na :

1. Príjmy organizácie, t.j.
    - bežné príjmy z podnikania a vlastníctva majetku
    - administratívne a iné poplatky a platby
    - granty a transfery

2. Výdavky organizácie, t.j.
     - rutinná a štandardná údržba
     - služby
     - bežné transfery

	Stav na úseku činnosti kontrolovanej organizácie bol zisťovaný nepriamou kontrolou, t.j. štúdiom predložených dokladov, súvisiacich s predmetom kontroly.  
	Porovnaním zisteného skutočného stavu so stavom požadovaným bolo zistené, že kontrolované činnosti boli zabezpečované nasledovne :
	Základná škola na Českej 10 s materskými školami na Osadnej 5 a na Rešetkovej 6 tvoria rozpočtovú organizáciu ZŠsMŠ Česká, ktorej zriaďovateľom je Mestská časť Bratislava-Nové Mesto. ZŠsMŠ Česká má zriadené hospodárske strediská, na ktorých sleduje príjmy a výdavky rozpočtu subjektu verejnej správy. Jedná sa o strediská: ZŠ Česká, Školský klub detí, Školská jedáleň Česká, Školská jedáleň Rešetkova, MŠ Rešetkova a MŠ Osadná.
Pre kontrolované obdobie rokov 2010 a 2011 kontrolná skupina vychádzala pri preverovaní rozpočtového hospodárenia z Hlavnej knihy hospodárenia školy, zo Záznamu z finančného usporiadania ZŠsMŠ Česká k rozpočtu MČ B-NM za rok 2010 a 2011, z Rozborov hospodárenia školy na zabezpečenie činnosti vyššie uvedených stredísk v zmysle schváleného príspevku od zriaďovateľa za uvedené obdobie, ako i vykonanej inventarizácie v súlade s § 29 a § 30 zákona o účtovníctve č.431/2002 Z.z. v znení neskorších predpisov /n.p./ a článku 28, ods. 4 a 5 písm. c/, Štatútu hl. mesta SR Bratislavy a príkazu starostu MČ B-NM. Spôsobom náhodného výberu bol porovnaný inventúrny stav so stavom účtovným. Neboli zistené inventarizačné rozdiely v dokladoch.

	Kontrolovaná organizácia v preverovanom období hospodárila s rozpočtovými prostriedkami od zriaďovateľa a s prostriedkami prijatými od iných subjektov. Pri zostavovaní rozpočtu príjmovej a výdavkovej časti sa riadila záväznými ukazovateľmi, určenými zriaďovateľom. Rozpočet organizácie na rok 2010 a 2011, ako aj jeho úpravy boli schválené na zasadnutí MZ MČ B-NM. Kontrolovaný     subjekt účtuje v sústave podvojného účtovníctva podľa opatrenia MF SR                   č. MF/16786/2007-31 z 8.8.2007, ktorým sa ustanovujú podrobnosti o postupoch účtovania a rámcovej účtovej osnove pre rozpočtové a príspevkové organizácie, štátne fondy, obce a VÚC v znení n.p.. V zmysle zákona č. 431/2002 Z.z.                  o účtovníctve v znení n.p. a v zmysle vyššie uvedeného opatrenia MF SR má kontrolovaná organizácia vypracovanú Smernicu pre vedenie účtovníctva, vrátane      3 dodatkov. V súvislosti s vymedzením zodpovednosti za obeh účtovných dokladov, kontrolná skupina odporúča dopracovať ako prílohu k vyššie uvedenej smernici "podpisové vzory zamestnancov". 

k bodu 1/

	Kontrolou príjmovej časti rozpočtu organizácie ZŠsMŠ Česká 10 boli preverené bežné príjmy z podnikania a vlastníctva majetku, administratívne a iné poplatky a platby, granty, transfery, dotácie poskytnuté zriaďovateľom, ako i finančné dary za obdobie rokov 2010 a 2011.
	Na základe  zmlúv uzatvorených v roku 2010 a 2011 boli prenajaté nájomcom  nebytové priestory, nachádzajúce sa v objekte budovy 1.stupňa ZŠ Česká 10, a to nájom školníckeho bytu, garáže, priestoru telocvične, priestorov pre potreby uskutočnenia volieb do NR SR a pre potreby uskutočnenia referenda, pre potreby vyučovania hudobnej náuky, spevu a hry na hudobné nástroje, priestoru na umiestnenie predajného automatu Coca-Cola HBC a predajného automatu RAJO. Zmluvou č.2/2005, v znení dodatkov, prenajímateľ so súhlasom zriaďovateľa prenajal priestor budovy pôvodne 2.stupňa ZŠ Česká 10 pre umiestnenie súkromného gymnázia. Zmluvy sú uzatvorené v zmysle § 3 zákona č.116/1190 Zb. o nájme          a podnájme nebytových priestorov v znení n.p. a ustanovení § 663 a následných Občianskeho zákonníka, resp. v zmysle § 720 Občianskeho zákonníka. Zmluvy obsahujú dobu nájmu, úhradu za nájom a služby /elektrická energia, teplo, voda/ a rozpisy platieb.
	V roku 2010 príjem z prenájmu garáže bol vo výške 33,40 €, z prenájmu automatov na nápoje vo výške 172,83 €, z prenájmu 2.budovy ZŠ vo výške 49.790,88 €, z prenájmu telocvične a tried vo výške 2.309,- € a z prenájmu priestorov na voľby a referendum vo výške 391,76 €. Celkový príjem za prenájom budov v uvedenom roku bol vo výške 52.697,87 €.
	V roku 2011 bol príjem z prenájmu automatov na nápoje vo výške 202,49 €, z prenájmu 2. budovy ZŠ vo výške 49.790,88 € a z prenájmu telocvične a tried vo výške 2.671,05 €. Celkový príjem za prenájom budov v uvedenom roku bol vo výške 52.664,42 €.
	Kontrolou bankového príjmového účtu organizácie v náväznosti na uzatvorené nájomné zmluvy a odberateľské faktúry neboli zistené ku koncu rokov 2010 a 2011 nezrovnalosti. Škola prenajíma budovu 2.stupňa ZŠ súkromnému gymnáziu SCHOOL s.r.o.. Faktúry za energie od dodávateľov: Novbyt, ZEZ a Bratislavská vodárenská spoločnosť za túto budovu sú uhrádzané dodávateľom z výdavkového účtu a následne sú refakturované súkromnému gymnáziu. Platba za refakturáciu sa hradí na príjmový účet kontrolovanej organizácie. V roku 2010 sa jednalo o finančnú čiastku - vratky vo výške 49.349,01 € a v roku 2011 vo výške 51.225,36 €. 
	V súvislosti s odvodom príjmov na účet zriaďovateľa za mesiac február 2010 zriaďovateľ zadržal rozpočtovej organizácii finančné prostriedky za nájom garáže vo výške 8,30 € a za nájom 2.budovy ZŠ vo výške 12.447,72 €, spolu 12.456,02  €. O uvedenom organizácia nemá žiadny doklad od zriaďovateľa. Dotácie z MÚ v uvedenej výške do konca roka poskytnuté neboli. /Zákon 523/2004 v znení neskorších predpisov, §22, §23,§28/. Podľa vyjadrenia riaditeľky školy zriaďovateľ zabezpečil výmenu okien za plastové približne v uvedenej výške zadržaných finančných prostriedkov z príjmu za nájom, o čom však nie je žiaden doklad /zhodnotenie majetku školy – odovzdávajúci a preberajúci protokol/.
	Kontrolovaná organizácia vydala vnútornú smernicu č. 10/2002, o prevádzke a činnosti školského stravovania v jednotlivých pracoviskách školy, a to v ŠJ pri ZŠ Česká 10, vo výdajni stravy v MŠ na Osadnej ul. č. 5 a v ŠJ pri MŠ Rešetkova 6. 
Ministerstvo školstva SR k 1. 9. 2011 určilo nové finančné pásma nákladov na nákup potravín na jedno jedlo, podľa vekových kategórií stravníkov.  Základná škola s Materskými školami, Česká 10 v Bratislave je zaradená do II. finančného pásma.
	V zmysle uvedeného MZ MČ B-NM upravilo všeobecne záväzné nariadenie mestskej časti Bratislava – Nové Mesto č. 4/2008, kde sa od 1. septembra 2011 zmenila výška stravného v školských stravovacích zariadeniach. Následne bola dodatkom upravená aj vnútorná smernica č. 10/2002, kde boli podľa VZN č. 4/2008 upravené jednotlivé úhrady stravného podľa jednotlivých kategórií stravníkov.
	Školská jedáleň spracováva podklady a predkladá výdajky, príjemky a stav zásob sumárnym výstupom programu GL SOFT Košice. Uvedeným programom sa vypĺňajú aj poštové poukazy na úhradu stravného, kde úhrada nákladov na stravovanie sa vykonáva mesačne vopred. Následnou kontrolou príjmov od stravníkov a výdajom jedál podľa konkrétneho stravníka, bolo zistené, že táto evidencia je vykonávaná bez nedostatkov a vedie ju vedúca ŠJ.
	V roku 2010 bol počet odobratých obedov v ZŠ Česká 34.336 a v roku 2011 35.263. V MŠ Osadná bol počet odobratých obedov v roku 2010 7.039 a v roku 2011 6.637 a k tomu bolo v priemere vydaných 12.500 desiat a olovrantov. V MŠ Rešetkova bol počet odobraných obedov v roku 2010 14.092 a v roku 2011 14.834 a k tomu v priemere 25.000 desiat a olovrantov. Gymnázium School, s.r.o. v roku 2010 odobralo 3.690 obedov. Odber obedov pre Gymnázium School s. r. o. bol ukončený v mesiaci máj r. 2010, z dôvodu, že si vytvorili vlastnú jedáleň.
	Kontrolou príjmov za predaj výrobkov -  réžia – obedy pre SCHOOL v roku 2010 bola prekontrolovaná fakturácia za objednané obedy v členení na stravné žiaci nad 15 rokov, stravné žiaci do 15 rokov a stravné učitelia podľa jednotlivých mesiacov a výkazu stravovaných osôb. Finančné čiastky súhlasia s fakturovanými.

V náväznosti na uvedené bol prekontrolovaný bankový účet školskej jedálne - 221 005. Stav na účte ku dňu 31.12.2010 súhlasí s bankovým výpisom č.221 -   71,45 €. Stav na účte ku dňu 31.12.2011 súhlasí s bankovým výpisom č.217 -  215,50 €. 
Kontrolou pohľadávok bolo zistené, že ku koncu roka 2010 organizácia vykazovala nedoplatky na stravnom v ŠJ Česká v čiastke 94,65 € a v ŠJ Rešetkova  v čiastke 112,11 €. Uvedené pohľadávky boli v mesiaci január 2011 uhradené. Ku koncu roka 2011 organizácia vykazovala nedoplatky na stravnom v ŠJ Česká v čiastke 98,65 € a v ŠJ Rešetkova vo výške 159,90 €. Pohľadávky boli v mesiaci január 2012 uhradené.  
	Kontrolou iných pohľadávok bolo zistené, že na účte 378 000 bol zaúčtovaný rozdiel medzi účtami 501 000 – Potraviny a 602 000 – Stravné. 	
Preplatky za stravné ku koncu roku 2010 boli v ŠJ Česká v sume 1.740,01 € a ŠJ Rešetkova v hodnote 950,05 €. Ku koncu roku 2011 sa jednalo o finančnú čiastku  za ZŠ Česká 1.713,50 € a ŠJ Rešetkova 1.007,31 €.
	
	Kontrolou príjmov za materské školy a školský klub detí bolo zistené, že organizácia uvedené príjmy vykazuje samostatne ako poplatky za MŠ Osadná, poplatky za MŠ Rešetkova a Školský klub detí. Výška mesačného príspevku na čiastočnú úhradu nákladov je určená všeobecným záväzným nariadením zriaďovateľa a konkrétna výška príspevku je uvedená v rozhodnutí riaditeľa školy na príslušný rok. V školskom  roku 2009/2010 a 2010/2011 bol stav detí k 31.augustu v MŠ Osadná spolu s predškolákmi – 46, v nasledujúcom roku taktiež 46. V MŠ Rešetkova  v školskom roku 2009/2010 bol stav detí 83 a v nasledujúcom roku 84. Počet žiakov v piatich triedach ŠKD bol v školskom roku 2009/2010 – 108 a v roku 2010/2011 – 120.
	Kontrolou úhrad poplatkov za  MŠ Osadná bolo zistené, že tieto boli  za rok 2010 v objeme 3.407,90 € a v roku 2011 v objeme 3.910,98 €. Poplatky za MŠ Rešetkova  boli uhradené za rok 2010 v čiastke 7.701,48 € a za rok 2011 v čiastke 7.753,75 €. Poplatky za ŠKD boli uhradené za rok 2010 v celkovej čiastke    13.931,51 € a za rok 2011 v celkovej čiastke 15.003,33 €. Kontrolou príjmového účtu organizácie neboli zistené rozdiely s bankovými výpismi.
	Ďalšou príjmovou položkou sú mesačné úroky z vkladov organizácie na príjmovom účte. V roku 2010 sa jednalo o čiastku 1,46 € a v roku 2011 - 0,74 €. Tieto boli prekontrolované a súhlasia s bankovými výpismi.

	V roku 2010 organizácia prijala nasledovné dary: Centrum pre filantropiu – 330,- €, Boni Fructi - 1.171,65 €, Unicredit banka – 350,- € a Boni Fructi - 181,42 €. Spolu 2.033,07 €. Za uvedený finančný dar bol nakúpený pre prevádzku školy všeobecný materiál  /doklad č.398,401,396,399,400,395,402,397/. V roku 2011 Centrum pre filantropiu poskytlo organizácii finančnú čiastku 330,- €, ktorú organizácia použila ako výdaj na uhradenie školenia pre zamestnancov školy.	
	V súvislosti s uvedeným, boli prekontrolované darovacie zmluvy. V roku 2010 organizácia uzatvorila darovacie zmluvy s Rodičovským združením pri ZŠsMŠ Česká 10 /vertikálne žalúzie pre potrebu Materskej školy Rešetkova 6/, Metodicko-pedagogickým centrom Bratislava, ktoré všetkým materským školám v Bratislavskom kraji darovalo hnuteľný majetok – výpočtovú a didaktickú techniku v rámci projektu „Vzdelávanie pedagogických zamestnancov materských škôl ako súčasť reformy vzdelávania“. Pri dodávke techniky boli obdržané a podpísané preberacie protokoly. V roku 2011 organizácia uzatvorila darovacie zmluvy s Rodičovským združením pri ZŠsMŠ Česká 10 /nábytok – 3 ks skriňa, 10 ks skrinky pre potreby MŠ Rešetkova, vertikálne žalúzie pre potreby MŠ Rešetkova, Krátky slovník cudzích jazykov  a Slovník slovenského jazyka, Školský dejepisný atlas Slovensko, kancelársky papier, kopírka Canon iR 2016, ktoré boli zakúpené z finančných prostriedkov, získaných z 2 % daní pre potrebu ZŠ Česká za rok 2009, 
Rodičovské združenie ďalej darovalo pre potrebu ZŠ bezplatne 50 ks reflexných viest s potlačou a pre potrebu MŠ Osadná 1 ks šatne s farebnými dvierkami. Okrem uvedených zmlúv bola v roku 2011 uzatvorená darovacia zmluva so Štátnym pedagogickým ústavom, ktorou darca ako správca hnuteľného majetku štátu, nadobudnutého v rámci Národného projektu „Ďalšie vzdelávanie učiteľov základných škôl a stredných škôl v predmete informatika“, spolufinancovaného z prostriedkov Európskej únie, prenechal bezplatne hnuteľný majetok Lenovo ThinkPad T510i, Dataprojektor BENQ MP670 a Kingston DataTraveler 4GB 2.gen. Zmluva bola opatrená preberacím protokolom.   
	Zriaďovateľ poskytol kontrolovanej organizácii v roku 2010 dotácie na prenesené kompetencie, originálne kompetencie, vlastné zdroje, prenesené kompetencie nenormatívne, dary a lyžiarsky a plavecký výcvik v celkom objeme dotácií 672.624,11 €. V roku 2011 sa jednalo o prenesené kompetencie, sociálne znevýhodnení žiaci, vzdelávacie poukazy, školné pre MŠ, príspevky na stravu, príspevky na učebné pomôcky, originálne kompetencie, vlastné zdroje, lyžiarsky a plavecký výcvik a dary v celkovom objeme 688.982,61 €.
	Na základe rozpisu normatívneho nápočtu finančných prostriedkov na roky 2010 a 2011 z MŠ SR a v náväznosti rozpisu z Magistrátu hl. mesta SR Bratislavy a schváleného rozpočtu mestskej časti Bratislava-Nové Mesto na uvedené roky MČ B-NM oznámila limity normatívnych a nenormatívnych finančných prostriedkov zo štátneho rozpočtu pre kontrolovanú organizáciu. Jednalo sa o limit bežného transferu na prenesené kompetencie, limit na vzdelávacie poukazy a limit na predškolskú výchovu žiakov. V normatívoch pre školy a školské zariadenia boli zohľadnené finančné prostriedky na zvýšenie platov, príspevok na žiakov zo sociálne znevýhodneného prostredia. Pri originálnych kompetenciách boli stanovené normatívy  na jedno dieťa MŠ, na jedno dieťa ŠKD, na jedno dieťa ŠJ a zároveň bol určený rozpis pre originálne kompetencie na MŠ Osadná, MŠ Rešetkova, ŠKD a ŠJ. Pre vlastné príjmy boli stanovené limity pre ZŠ, MŠ, ŠKD a ŠJ. Financovanie v prenesených kompetenciách prebiehalo podľa skutočne poskytnutých finančných prostriedkov. Základným ukazovateľom pre základnú školu  bol počet žiakov, počet integrovaných žiakov, počet pedagogických a nepedagogických zamestnancov, zapojenie školy do projektov, počet podujatí. Základným ukazovateľom pre materské školy bol počet detí, počet akcií, počet pedagogických a nepedagogických zamestnancov a počet detí zapojených do akcií. Základným ukazovateľom pre školskú jedáleň bol počet zamestnancov, počet vydaných hlavných jedál a doplnkových jedál v MŠ, percento podielu stavujúcich sa žiakov ZŠ a detí v MŠ. Základným ukazovateľom pre ŠKD bol počet detí, počet zamestnancov a počet akcií.
	V roku 2010 bol pre organizáciu ZŠsMŠ Česká určený rozpočet bežných výdavkov upravený o rozpočtové opatrenie na prenesené kompetencie  vo výške 267.149,- €, originálne kompetencie vo výške 248.195,- €, vlastné príjmy vo výške 86.360,- € t.j. bežné výdavky spolu 601.704,- €. V roku 2011 bol pre kontrolovanú organizáciu určený rozpočet bežných výdavkov upravený pre prenesené kompetencie vo výške 298.378,- €, originálne kompetencie vo výške 253.050,- €, vlastné príjmy vo výške 140.000,- €, t.j. spolu bežné výdavky 691.428,- €. Organizácia pri používaní verejných prostriedkov, t.j. transferu zo štátneho rozpočtu i transferu z mestskej časti postupovala v zmysle príslušných ustanovení zákona č.523/2004 Z.z. a zákona č.583/2004 o rozpočtových pravidlách územnej samosprávy v znení n.p.
Stanovené úlohy a vecný plán zabezpečila v zmysle schváleného príspevku od zriaďovateľa.

k bodu 2/

	Kontrolou, zameranou na čerpanie bežných  výdavkov preverovaného subjektu v hodnotenom období, bolo zistené nasledovné :
	Celkové výdavky  na rok  2010 boli v kontrolovanej organizácii rozpočtované   v objeme 606.904,- €, úpravou rozpočtu boli znížené na 601.704,- € a čerpané boli vo výške 672.589,07 €. Na rok 2011 bol rozpočet celkových výdavkov schválený       v objeme 689.066,- €, úpravou rozpočtu bol navýšený na 694.024,- € a čerpanie predstavovalo čiastku 688.953,46 €.
	Preverením dotácie rozpočtových prostriedkov porovnaním poskytnutej           a čerpanej dotácie bolo zistené, že organizácia dňa 31.12.2010 vrátila z vlastných zdrojov nevyčerpanú dotáciu vo výške 29,64 € na účet zriaďovateľa. 
	Ku dňu 31.12.2011 Dexia banka a.s. nedopatrením nevykonala prevod zostatku z výdavkového účtu na účet zriaďovateľa vo výške 29,12 € aj napriek písomnej žiadosti školy. Uvedený zostatok bol odvedený dňa 9.1.2012 /bankový výpis č. 4/. 
	Kontrolou dokladov, preukazujúcich čerpanie výdavkov na rutinnú                   a štandardnú údržbu /pol. 635/ bolo zistené, že pre rok 2010 bol rozpočet uvedených  výdavkov schválený v objeme 26.186,- € a čerpanie bolo vo výške 29.011,71 €, pričom čerpanie podľa stredísk bolo nasledovné: ZŠ vo výške 20.849,47 €, MŠ Rešetkova vo výške 2.454,42 €, MŠ Osadná vo výške 403,82 € a ŠJ Česká vo výške 5.304,- €. Na rok 2011 boli rozpočtované predmetné výdavky v objeme 27.627,- €     a čerpanie bolo vo výške 22.314,61 €, z toho čerpanie podľa stredísk bolo: ZŠ vo výške 19.390,44 €, MŠ Rešetkova vo výške 911,61 €, MŠ Osadná vo výške     825,57 €, ŠJ Česká vo výške 924,99 € a ŠJ Rešetkova vo výške 262,- €.      
	Kontrolou bolo zistené, že v hodnotenom období preverovaná organizácia      v rámci uvedenej položky zabezpečila okrem drobných opráv a bežnej údržby /napr. revízie hasiacich prístrojov a hydrantov, opravu plynového kotla, revíziu plynového zariadenia, revízie výťahu, opravu kosačky, revíziu náradia v telocvični, opravu kopírovacieho stroja, ciachovanie váh a i./, súvisiacich s chodom organizácie, aj  práce  väčšieho rozsahu, vykonané dodávateľskými subjektmi,  ako :

- fa č. 102010 vo výške 1.306,62 € - odstránenie havarijného stavu - výmena kanalizačnej stupačky v MŠ Rešetkova, 
-  fa č. 512010 vo výške  1.155,49 € - oprava dlažby na WC na 1.poschodí ZŠ,
- fa č. 201107031 vo výške 1.924,67 € - odstránenie havarijného stavu strechy budovy školy /výmena vytrhnutého oplechovania/,
-  fa č. 142011 vo výške 1.292,- € - výmena a oprava osvetlenia v budove školy,
- fa č. 102010 vo výške 2.484,72 € - dodávka a montáž zábradlia a schodiskových madiel vo všetkých strediskách a ďalšie práce zabezpečené v rámci verejného obstarávania, uvedené v nasledujúcom texte správy.
	Kontrolou  dokladov, týkajúcich sa vyššie uvedených prác bolo zistené, že tieto boli vykonané na základe objednávky a k jednotlivým faktúram boli doložené doklady, súvisiace s realizovanou dodávkou prác /rozpis vykonaných prác, súpis použitého materiálu/. Bol zistený nedostatok, týkajúci sa predbežnej finančnej kontroly, ktorá nebola zo strany kontrolovaného subjektu vykonaná v súlade s § 9 ods. 1/ zákona č. 502/2001 Z.z. o finančnej kontrole a vnútornom audite v znení n.p. tým, že v doklade, preukazujúcom vykonanie finančnej kontroly, nebola uvedená predpokladaná cena požadovaných prác, t.j. nebolo overené, či pripravovaná finančná operácia je v súlade s rozpočtom organizácie. Uvedený nedostatok bol        s riaditeľkou kontrolovanej organizácie  prerokovaný v priebehu vykonávania kontroly s požadovaním dôsledného uvádzania údajov podľa predtlače v doklade                   o predbežnej finančnej kontrole. 
	Pri zabezpečení maliarskych prác v MŠ Rešetkova v sume 150,- € /fa            č. 3/2011/ bolo zistené, že  príslušné doklady /žiadanka na objednávku, objednávka/ neobsahovali popis priestorov žiadaných na vymaľovanie a cenu objednaných prác. V súvislosti s preukázateľnosťou účtovníctva, účtovný doklad /faktúra/ taktiež neobsahovala, resp. nebol doložený súpis vykonaných prác a použitého materiálu /m2, ks, cena/. Na zistený nedostatok týkajúci sa nesprávneho zaúčtovania uvedených prác v rámci ekonomickej klasifikácie rozpočtovej klasifikácie  bola poverená zamestnankyňa upozornená počas kontroly.  

	Preverením dokladov, preukazujúcich čerpanie výdavkov na  služby / pol. 637 / bolo zistené, že pre rok 2010 bol rozpočet  uvedených výdavkov schválený v objeme 23.095,- € a čerpaný bol vo výške 44.397,68 €. Čerpanie podľa stredísk bolo nasledovné : ZŠ vo výške 29.180,43 €, MŠ Rešetkova vo výške 5.872,05 €, MŠ Osadná vo výške 3.954,28 €, ŠJ Česká vo výške 2.593,70 €, ŠJ Rešetkova vo výške 864,63 € a ŠKD vo výške 1.932,59 €. 
	Pre rok 2011 boli predmetné výdavky schválené v objeme 44.685,- €              a čerpané boli vo výške 52.793,95 €, pričom čerpanie podľa stredísk bolo : ZŠ vo výške 31.102,02 €, MŠ Rešetkova vo výške 887,93 €, MŠ Osadná vo výške      480,98 €, ŠJ Česká vo výške 4.395,28 €, ŠJ Rešetkova vo výške 1.297,03 € a ŠKD vo výške 3.429,71 €.
	 V rámci služieb boli zabezpečené rôzne školenia /napr. fa č. 0904, fa č. 223  a i. /, služby pre výpočtovú techniku /napr. fa č. 100610,  fa č. 101410,  fa č. 103210  a i./, revízie /napr. fa č. 202010/,  odvoz a likvidácia odpadu /napr. fa č. 3410191792, 34110203 a i./ a ostatné služby. Kontrolou účtovných dokladov neboli zistené nedostatky. Preverením účtovných dokladov bolo zistené, že k faktúram boli doložené súvisiace doklady a vystavené platobné poukazy, obsahujúce požadované údaje podľa predtlače /názov a adresa dodávateľa, suma, bankové spojenie a účel platby/, ako aj preukázanie vykonania priebežnej finančnej kontroly v súlade so zákonom č. 502/2001 Z.z. o finančnej kontrole a vnútornom audite v znení n.p.          a vnútornej smernici k citovanému zákonu.
	V súvislosti s vyššie uvedenou položkou má preverovaný subjekt uzatvorené aj dodávateľské zmluvy platné pre hodnotené obdobie. Kontrolou predmetných zmlúv a  ich plnenia bolo zistené nasledovné : 
- Zmluva č. 5/6 o servisnom prenájme rohoží s dohodnutou cenou prenájmu za ks/ týždeň. Preverením bolo zistené, že fakturované čiastky /1x mesačne/ boli v súlade so zmluvne dojednanými cenami /napr. fa č. 0983896, 1031707, 103 8045, 1118921, 1137580 a i./. 
- Zmluva o zabezpečení deratizačných, dezinsekčných a dezinfekčných prác vo všetkých objektoch školy. Bolo zistené, že predmetné práce boli vykonané na základe písomnej objednávky. Cena bola fakturovaná na základe dohody v zmysle Zákona č. 18/1996 Z.z. o cenách v znení n.p. a k faktúre boli doložené pracovné protokoly / napr. fa č. 2010022, 2011011, 2011114 a i./.
- Zmluva  č. 21/09 o zabezpečení služieb v oblasti BOZP a PO s  dohodnutou paušálnou cenou za služby. Uvedené služby boli zabezpečené na základe objednávky a fakturované sumy v kvartálnych intervaloch boli v súlade so zmluvou /napr. fa 2010158, 2010324, 2011158, 2011510 a i./. 
- Zmluva o poskytnutí služieb, ktorej predmetom je pranie a žehlenie prádla pre MŠ   a ŠJ vrátane odvozu a dovozu. Súčasťou zmluvy je cenník služieb. Bolo zistené, že služby boli vykonané  na základe písomnej objednávky a platby boli realizované na základe faktúry vystavenej poskytovateľom. Fakturované ceny boli v súlade               s cenníkom služieb. Zistený nedostatok, týkajúci sa uvádzania množstva /ks/ a druhu prádla v objednávke, ako aj prevzatie prádla objednávateľom, bol prerokovaný             s riaditeľkou školy počas výkonu kontroly. 
- Zmluva uzatvorená v súlade  s § 26  zák. č. 124/2006 Z.z. BOZP o vykonávaní činnosti pracovnej zdravotnej služby /hodnotenie faktorov pracovného prostredia       a stav pracovných podmienok, poradenstvo, sledovanie a hodnotenie zdravotného stavu zamestnancov.../. Mesačná odmena bola dohodnutá na 0,70 € na jedného zamestnanca. Kontrolou fakturácie /napr. fa č. 201001128, 201001325, 201100269  a i./ neboli zistené nezrovnalosti.

	Preverením  súvisiacich dokladov za dodané vyššie uvedené služby bolo zistené, že použitie finančných prostriedkov na ich zabezpečenie bolo vopred odsúhlasené v súlade so zákonom o finančnej kontrole a vnútornom audite.                                                                   
	Výdavky za služby boli čerpané aj v hotovosti cez pokladňu. Kontrolou  účtovných dokladov bolo zistené, že  sa jednalo  o  zabezpečenie služieb : 
- VPD č. 20/10   - oprava klavíra v sume 30,- €,
- VPD č. 140/10 - sklenárske práce v sume 74,35 €,
- VPD č. 158/10 - sklenárske práce v sume 30,- €, 
- VPD č. 175/10 - školenie prvej pomoci v sume 87,50 €,
- VPD č. 183/11 - sklenárske práce v sume 32,88 €,
- VPD č. 190/11 - školenie s pedagogickým zameraním v sume 40,- €.
Pri uvedených dokladoch neboli zistené nedostatky. K vyššie uvedeným výdavkovým pokladničným dokladom boli doložené súvisiace doklady, preukazujúce  oprávnené čerpanie finančných prostriedkov, ako rozpis poskytnutých služieb, pozvánka na školenie a i./. Všetky výdavky v hotovosti boli poskytnuté na základe žiadanky na drobný nákup, schválenej riaditeľkou školy, s preukázaním vykonania predbežnej finančnej kontroly v súlade so zák. č. 502/201 Z.z. o finančnej kontrole a vnútornom audite v znení n.p.. 
	Vykonanou kontrolou bolo ďalej preukázané, že za odvoz vyradeného DHM    v sume 180,- €, uhradeného v hotovosti /VPD č. 142/11/ bola dodávateľom vystavená fa č. 13/2011, ktorá nebola zaevidovaná v knihe došlých faktúr v súlade so zákonom o účtovníctve a v súlade s vnútornou smernicou pre vedenie účtovníctva kontrolovanej organizácie. Uvedený nedostatok bol v priebehu výkonu kontroly prerokovaný s vecne príslušným zamestnancom.   
	V sledovanom období boli pre ZŠ s MŠ vykonané kominárske práce hradené   v hotovosti cez pokladňu /VPD č. 64/10, 43/11, 201/11/, ktoré boli nesprávne zaúčtované na pol. 635006 /oprava a údržba budov/ a nie na 637004 /všeobecné služby/, na čo bola zodpovedná zamestnankyňa upozornená  počas  vykonávania kontroly.
	  V súvislosti s vedením pokladničnej agendy bolo preverené vykonanie inventarizácie pokladničnej hotovosti v súlade s § 29 ods. 3 zák. č. 431/2002 Z.z.      o účtovníctve v znení n.p.. Kontrolnej skupine boli predložené inventarizačné zápisy /4 krát ročne/, podpísané členmi inventarizačnej komisie a schválené riaditeľkou školy. Stav pokladničnej hotovosti v inventarizovanom období súhlasil so stavom       v pokladničnej knihe. V priebehu kontroly bola s riaditeľkou organizácie prerokovaná potreba vypracovávania inventúrneho súpisu a následne inventarizačného zápisu     v zmysle § 29 a § 30 zák. č. 431/2002 Z.z. o účtovníctve v  znení n.p.. Inventúrnym súpisom, v ktorom sa uvádza stav majetku, účtovná jednotka preukazuje vykonanie inventarizácie. V inventarizačnom zápise sa vykazuje výsledok porovnania skutočného stavu majetku so stavom v účtovníctve. 
			
	Kontrolou dodržiavania postupu pri verejnom obstarávaní služieb a prác          v súlade so zákonom č. 25/2006 Z.z. o verejnom obstarávaní v znení n.p. a v súlade s internou smernicou k citovanému zákonu  metódou zadávania zákazky s nízkou hodnotou bolo zistené nasledovné :  	
	 V roku 2010 kontrolovaný subjekt realizoval verejné obstarávanie pri zadávaní zákaziek :
1. Úprava elektrickej inštalácie v školníckom byte. Z 3 cenových ponúk  bol vybraný uchádzač s najnižšou cenovou ponukou v sume 1.680,- € bez DPH. Faktúra             č. 06/2010 bola doložená súpisom vykonaných prác a použitého materiálu                  a  fakturovaná čiastka bola v súlade s cenovou ponukou.

2. Maliarske a natieračské práce v ZŠ s MŠ. Z 3 cenových ponúk bol vybraný uchádzač s najnižšou cenovou ponukou /cena/m2/. Bol doložený záznam                  z vykonaného prieskumu trhu a výber dodávateľa bol schválený riaditeľkou organizácie. Predmetné práce boli v uvedenom roku zabezpečené na základe objednávky v celkovej sume 13.687,50 €. Jednalo sa o práce v ŠJ, ZŠ a  MŠ  : fa č. 20104 – 2.463,- €, fa č. 20107 – 1.491,- €, fa č. 20108 – 5.471,- €, fa č. 20109 – 4.262,50 €. Kontrolou účtovných dokladov neboli zistené nezrovnalosti.

3. Výmena PVC - chodba ŠJ, kuchyňa ŠJ, trieda na prízemí. Na základe prieskumu trhu bol z 3 cenových ponúk vybraný uchádzač s najnižšou cenovou ponukou. Výber bol schválený riaditeľkou školy. Kontrolou fakturácie bolo zistené, že práce boli fakturované v súlade s cenovou ponukou / fa č. 303030 - 956,68 €, fa č. 303043 – 2.298,29 €/ a prevzatie prác bolo preukázané odovzdávacím a preberacím protokolom. 

	V roku 2011 organizácia realizovala verejné obstarávanie pri zadávaní zákaziek :

1. Výmena okien na WC v budove školy na 4-roch podlažiach. Výber dodávateľa bol realizovaný na základe prieskumu trhu z 3 cenových ponúk. Bol vybraný dodávateľ   s najnižšou cenovou ponukou vo výške 4.509,94 € /s DPH/, s ktorým bola uzatvorená zmluva o dielo č. 11BA-058 z 12.7.2011. Cena diela podľa ZoD bola znížená na 4.008,96 € z dôvodu zmeny typu okien z bezpečnostných dôvodov. V súlade so zmluvou bola dodávateľovi poskytnutá záloha vo výške 3.160,- €. Z dôvodu úspory finančných prostriedkov  bola zabezpečená výroba a montáž balkónových dverí na   3. poschodí v sume 922,99 € /s DPH/. Na predmetnú dodávku bola s tým istým dodávateľom uzatvorená zmluva o dielo č. 11BA-207 a poskytnutá záloha vo výške 630,- €. Kontrolou účtovných dokladov bolo zistené, že dodávateľ predložil spoločnú vyúčtovaciu faktúru č. 2011/175 v sume 1.141,95 € /okná + dvere /.

2. Dodávka a montáž PVC na prízemí a na 1. medziposchodí  školy v sume   3.731,64 € /fa č. 313064/. Dodávateľ bol vybraný  po vykonaní prieskumu trhu a po schválení riaditeľkou školy. Faktúra obsahovala rozpis vykonaných prác, ktoré boli protokolárne odovzdané dodávateľom a prevzaté objednávateľom. 

3. Výmena kanalizačných stupačiek v ZŠ v sume 3.130,80 € /fa č. 35/11/. Preverením neboli zistené nedostatky. Práce zabezpečil dodávateľ na základe vykonaného prieskumu trhu a fakturovaná čiastka bola v súlade s  predloženou cenovou ponukou. Faktúra bola doložená pracovným listom, obsahujúcim rozpis vykonaných prác a množstvo použitého materiálu. 

	V súvislosti so zabezpečením prác bolo ďalej zistené, že kontrolovaný subjekt nepostupoval v súlade s vnútornou smernicou  pre postupy verejného obstarávania, vydanej v súlade so zák. č.25/2006 Z.z. o verejnom obstarávaní v znení n.p.  V roku 2011 zabezpečil maliarske a natieračské práce v celkovej  výške 3.932,- € /s DPH/ - fa č. 201102 – 944,- €,  fa č. 32011 – 150,- €, fa č. 201105 – 1.771,- €, fa č. 200106 – 1.067,- € bez zadania zákazky na uskutočnenie prác verejným obstarávaním, ale priamym zadaním objednávky.  Podľa vnútornej smernice k verejnému obstarávaniu bol riaditeľkou školy určený finančný limit vo výške do 2.500,- € bez DPH v priebehu kalendárneho roka, pri ktorom škola nebude pri zabezpečovaní prác vykonávať prieskum trhu pri metóde zadávania zákazky s nízkou hodnotou.

	 Čerpanie bežných transferov /pol. 642/, poskytnutých kontrolovanej organizácii zriaďovateľom na bežné výdavky bolo k 31.12.2010 v celkovej výške 4.063,68 €. Z uvedenej čiastky predstavovalo čerpanie na nemocenské dávky  /pol. 642015/ sumu 1.945,79 €, na odchodné /pol. 642013/ sumu 763,60 € a na vyplatenie stravného pre deti v sociálnej núdzi /pol. 642026/ sumu 1.354,29 €. 
	Poskytovanie dotácie na stravu pre deti, ktoré navštevujú predškolské zariadenie alebo základnú školu a žijú v rodinách, ktorým sa poskytuje dávka            v hmotnej núdzi a príspevky alebo ktorých príjem je najviac vo výške životného minima  upravuje Výnos MPSVaR SR č. 23609/2008-II/1 v platnom znení. Dotácia bola poskytnutá preddavkovo mesačne na základe žiadosti zriaďovateľa školy. Od 1.1.2011 je v pôsobnosti zák. č. 544/2010 Z.z. o dotáciách v pôsobnosti MPSVaR SR, ktorým bol zrušený  vyššie uvedený Výnos MPSVaR SR.
	Preverením bolo zistené, že nevyčerpaná dotácia na stravné dávky v hmotnej núdzi za rok 2010 vo výške 5,40 € bola na účet zriaďovateľa vrátená dňa 9.12.2010 /bankový výpis č. 220 /.
	K 31.12.2011 predstavovalo čerpanie bežných transferov vo výške       1.996,09 €, z toho : 657,55 € na nemocenské dávky a 1.338,54 € na stravné pre deti v sociálnej núdzi. Nevyčerpanú dotáciu na stravné dávky v hmotnej núdzi za rok 2011 vo výške 68,40 € organizácia vrátila na účet zriaďovateľa dňa 21.12.2011 /bankový výpis č. 229 /.
	
	Preverením dodržiavania povinnosti, vyplývajúcej zo zákona o slobodnom prístupe k informáciám, ktoré bolo vykonané nad rámec programu kontroly, bolo zistené nasledovné : 
	V zmysle § 2 zákona č. 211/2000 Z.z. o slobodnom prístupe k informáciám     a o zmene a doplnení niektorých zákonov, v znení zákona č. 546/2010 Z.z. , ktorým sa dopĺňa Občiansky zákonník v znení n.p. a ktorým sa menia a dopĺňajú niektoré zákony, je kontrolovaná organizácia od 1.1.2011 povinná zverejňovať zmluvy, objednávky tovarov a služieb a faktúry na tovary a služby na svojom webovom sídle. Zverejňovanie zmlúv sa dotýka všetkých zmlúv, podpísaných po 1. januári 2011, vrátane ich dodatkov, ako aj dodatkov uzavretých po 1. januári 2011, ktorými sa menia alebo dopĺňajú zmluvy uzavreté do 31.12.2010. V zmysle § 5a ods. 1 zákona č. 211/2000 Z.z. sa jedná  o zmluvy, ktoré sa uzatvárajú a ktoré obsahujú informáciu získanú za verejné prostriedky alebo sa týkajú používania verejných prostriedkov, nakladania s majetkom organizácie a nakladania s finančnými prostriedkami Európskej únie. 
	Nariadenie vlády SR č. 118/2011 Z.z., účinné od 1.5.2011 ustanovilo hodnotu objednávok tovarov a služieb a faktúr za tovary a služby, na ktoré sa nevzťahuje povinnosť zverejňovania. Podľa uvedeného Nariadenia vlády SR, obec, VÚC a nimi zriadené rozpočtové organizácie alebo príspevkové organizácie nezverejňujú objednávky tovarov a služieb a faktúry za tovary a služby, ktorých súhrnná hodnota na jednej objednávke alebo na jednej faktúre nepresahuje sumu 1.000,- € bez DPH. 
S účinnosťou od 1.1.2012 bolo novelou zákona č.211/2000 Z.z.  zrušené nariadenie vlády SR č. 118/2011 Z.z., ktorým bola ustanovená hodnota objednávok tovarov        a služieb a faktúr za tovary a služby, ktoré sa nezverejňovali. Ustanovenia k úpravám zákona sa vzťahujú na povinne zverejňovanú zmluvu uzavretú po 1.1.2012, na objednávku tovarov a služieb vyhotovenú po 1.1.2012 a na faktúru doručenú alebo zaplatenú po 1.1.2012.	
	Preverením splnenia si vyššie uvedenej povinnosti bolo zistené, že kontrolovaný subjekt  predmetné zverejňovanie zabezpečuje, t.j. na svojej webovej stránke  má zverejnené  uzavreté zmluvy, vyhotovené objednávky tovarov a služieb   a doručené alebo zaplatené faktúry  po 1.januári 2011. Kontrolou bolo zistené, že     k 30.4.2012 vykonal zverejnením faktúr 571 záznamov, zverejnením zmlúv              23 záznamov a zverejnením objednávok 54 záznamov. Porovnaním náhodne vybraných zverejnených záznamov so súvisiacimi dokladmi /kniha objednávok, kniha došlých faktúr, zmluvy/ neboli zistené nedostatky. Z uvedeného vyplýva, že kontrolovaný subjekt postupoval pri predmetnom zverejňovaní v súlade s príslušnou právnou normou a  súvisiacimi predpismi, t.j. spôsob a pravidlá zverejňovania boli dodržané. Na základe vyššie uvedených zistení kontrolná skupina  odporúča prijať nápravné opatrenie na odstránenie zistených nedostatkov, týkajúcich sa :
- verejného obstarávania, t.j. zabezpečiť dodržiavanie postupov pri verejnom obstarávaní v súlade so zákonom o verejnom obstarávaní a v súlade s vnútornou smernicou k verejnému obstarávaniu vydanej v zmysle zák. č. 25/2006 Z.z. o verejnom obstarávaní v znení n.p.,
- dodržiavania vnútornej smernice pre vedenie účtovníctva v súvislosti s preukázateľnosťou účtovného dokladu a dokladovaním účtovných prípadov.
	
Záver: 
	Vykonanou kontrolou rozpočtovej organizácie ZŠ s MŠ Česká neboli zistené nedostatky závažnejšieho charakteru. 
	Hospodárenie organizácie s rozpočtovými prostriedkami sa  riadi záväznými ukazovateľmi určenými zriaďovateľom. Účtovníctvo je vedené v súlade s opatrením MF SR a uznesením MÚ B-NM. Kontrolovaná organizácia predpisy za rozpočtované príjmy za prenájom nebytových priestorov vyhotovuje v súlade s uzatvorenými zmluvami a dodržiava ustanovenia zákona č. 502/2001 Z.z. o finančnej kontrole a vnútornom audite. 
	Na základe uvedeného kontrolná skupina hodnotí hospodárenie školy na dobrej úrovni.